હકીકતે પ્લાઝોવ દ્વારા કોઈને જો આર્થિક ફાયદો થયો હોય તો એ હતો એમોન અને તેની ટોળકી! બહારથી જોતા કોઈ પણને એક વાતનું આશ્ચર્ય થતું હતું, કે પ્લાઝોવના પ્લાન્ટ સાવ નબળા અને જૂની ઢબના હોવા છતાં યુદ્ધસામગ્રીના કોન્ટ્રાક્ટ પ્લાઝોવના વર્કશોપમાં જ આવતા હતા! પરંતુ પ્લાઝોવમાં રહેતા હોશિયાર ઝિયોનિસ્ટ કેદીઓ પણ પ્લાઝોવની છાવણી લાંબો સમય ચાલુ રાહે તે માટે ઓસ્કર અને મેડરિટ્સ જેવા બહારના લોકો પર દબાણ કરતા હતા, કારણ કે યુદ્ધ મંત્રાલય પર એ બે ઉદ્યોગપતિઓ જ દબાણ લાવી શકે તેમ હતા, અને બંનેને ઝિયોનિસ્ટ લોકો પ્રત્યે સહાનુભુતિ પણ હતી. ઓસ્વિટ્ઝ અને બેલઝેક જેવી જગ્યાઓએ થતા હત્યાકાંડોની સરખામણીએ પ્લાઝોવનો ભૂખમરો અને છૂટીછવાઈ હત્યાઓને અવગણીને પણ ઓસ્કર, પ્લાઝોવના પરચેઝિંગ અધિકારી અને જનરલ શિન્ડલરના યુદ્ધ મંત્રાલયના ઇજનેરો સાથે મળીને પ્લાઝોવની છાવણીને લાંબો સમય ચાલુ રાખવા માટે એક બેઠક યોજવા માગતો હતો.